六月八日始開北窗得數峰于林樾間命力斬惡木而山態始盡出
作者：周紫芝
朝代：宋

paragraphs: 老去捨輕舠，小室坐懸磬。
六月不出門，端居閱晨暝。
安知咫尺中，有此大殊勝。
今晨穿北垣，萬象忽輝映。
太虛本無窮，眼力恐自竟。
遙岑蔽清樾，了不赴將迎。
翠幕空繁柯，烟鬟入幽凭。
雙峰始幡然，起應高士聘。
長瘦有餘光，名與天地亘。
馬鬛亦已頹，蓬顆没微徑。
茲山與周旋，安得往脩敬。
斗酒時自澆，先生醉初醒。
落月掛長松，悲風繞危磴。
徘回想音容，彷彿聽嘲咏。